《辛酉孟春奉命入蜀道出鄱湖寄别匡庐五老》
明代·苏葵

我曾戴笠山之前，杖藜拄破芝畦烟。看花酌酒旦复暮，寻诗据石听流泉。

玄猿戏剧挂危树，白鹤翩翻来半天。仙坛僧宇隐空翠，隔竹鸟声如管弦。

有时酣倚涧畔松，支颐仰面观芙蓉。乱云散后雨新洗，秀色一峰奇一峰。

有时攀蹑烟云外，俯瞰孤飞黄鹄背。沧溟东尽见蓬莱，极目更无山障碍。

兴阑反我文会堂，青衫济济皆琳琅。执经问难语道德，次及政务兼文章。

寻常越月一再来，山灵勾引无推排。可怜未结丘壑愿，别我半年真怅怀。

如今风送宫亭舸，五老依依如候我。津头先遣雪禽迎，峰巅不许苍烟锁。

可堪行客谩匆匆，夕阳回首青山空。岂无携酒绍佳赏，谁如咋指昌黎翁。

苔青藓碧应重重，旧游踪迹休深封。题诗略与山灵道，别思尽在难言中。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。